ming030890/wiki-yue-high-quality huggingface dataset:
杜琪峯

杜琪峯，MH（粵拼：dou6 kei4 fung1，英文：Johnnie To；1955年4月22號—），人稱「杜Sir」，係香港電影導演，銀河映像有限公司創辦人。

生平
杜琪峯喺1972年加入無綫電視，主要做編導。期間佢嘅作表作係劇集《千王之王》，係因應當時無綫劇集《輪流傳》俾亞視嘅《大地恩情》打低而推出嘅。此後佢專門拍啲電視電影，例如周星馳有份演出嘅《刑警本色》，開始咗佢電影創作之路。
佢響1992年開始投身電影界，啱啱入電影界就憑周星馳、梅艷芳主演嘅《審死官》打破咗票房紀錄。
杜琪峯嘅電影多數以黑社會作題材，所以一啲電影人就批評過佢咁樣講到香港全民都係黑社會咁，教壞人咁話。但係佢嘅電影就成日都攞獎。響佢電影底下佢重會用無綫嘅演員同埋幕後人員，佢曾經講過：「電視藝員功底好，記對白、走位都一流，比起打電影工嗰班好好多。之但係電視人為求工作穩定而唔肯話跳槽，我就覺得太可惜喇。」
因為曾經俾無綫重用，不時俾無綫邀請回巢，但杜琪峯卻經常拒絕，重成日批評無綫「唔長進」：「好多劇都不知所謂，求其攞到咩就抄咩，水準重衰過大陸。而家個電視台似養老院，堂堂一個總經理走出去做節目，好心佢搞好盤生意先啦！騎呢怪，搞到電視台變騎呢台！」

馬主生涯
除咗電影導演身份之外，杜琪峯亦係一位馬主，佢有份喺香港賽馬會成為馬主，名下賽駒包括「盛勢東方」、「機緣巧俠」、「敬禮」、「機符巧俠」、「大彩池」等等。
杜畿

杜畿（粵拼：dou6 gei1；163年—224年），字伯侯（baak3 hau4），京兆杜陵人（而家陝西西安），係東漢末年、三國初年嘅人，入仕曹魏，做咗佢嘅官員同將領。佢出身京兆杜氏，有仔杜恕，有孫杜預、杜斌。

早年
杜畿係漢朝御史大夫杜延年嘅後人，世代住喺杜陵。杜畿細時就冇咗老豆，後底乸對佢好惡，不過杜畿仲係好孝敬佢，於是佢以孝聞名。
19歲時做咗所在郡嘅功曹，又做鄭縣嘅縣令。當時縣嘅監倉度韞住幾百人，杜畿親自去監倉爲佢哋裁決，就算唔係人人都裁決妥當，郡度啲人都話佢年紀輕輕咁有大志。後來舉爲孝廉，做漢中府丞。東漢末年時天下大亂，杜畿於是棄官走咗去荊州，直到建安年間先返去北方。喺荊州幾年，後母過世，當時京兆地方稍微安定啲，佢就孭佢後母北歸。半路遇賊，周圍啲人都散曬，唯有杜畿唔走，啲賊想射佢，杜畿話：「你都係想要錢嗟，我都冇錢，射我做咩呢？」，啲賊放過佢。杜畿返到鄉里，當時嘅京兆尹張時同佢係舊相識，於是又起用佢做功曹。不過張時覺得以杜畿嘅性格唔啱做功曹。杜畿私底下就話自己唔啱做功曹，啱做河東太守。
之後杜畿去許昌，去見耿紀，同佢傾咗成晚偈。當時做尚書令嘅荀彧住喺耿紀隔籬，夜晚聽到杜畿嘅言談，覺得好驚異，遞朝派人同耿紀講：「有咁好人才唔舉薦，又坐咩高位呢？」荀彧見咗杜畿後好讚賞佢，於是舉薦佢畀曹操。曹操任命佢做司空司直，之後改任護羌校尉，使持節做西平太守。

河東太守
曹操平定咗河北嘅袁氏後，并州嘅高幹又造反。當時嘅河東太守王邑調去遞度，河東人衞固、范先以請返王邑返來爲名義同高幹勾結。曹操問荀彧：「關西諸將憑住險要兵馬，一定會作亂，張晟喺殽、澠一帶有兵馬，向南會聯通劉表，衞固呢班人會因噉嘅時勢而攪事，我實在驚。河東一帶係當今天下緊要之地，有咩人可以鎮守嗰度？」荀彧就向佢舉薦杜畿，話佢夠勇有智，足以應變當難。於是杜畿做咗河東太守。
衞固派出千人阻斷陝津，令杜畿過唔到河。曹操派夏侯惇討伐佢哋，當時大軍未到。當時有人同杜畿講呢下要支大軍先搞掂河東，杜畿話：「河東呢三萬戶人，唔係個個都想作亂嘅，只不過係畀佢哋威脅，驚先至聽衞固話嗟。衞固肯定會作戰到底，打唔贏佢，周圍啲人會支援衞固，叛亂平息唔到；打得贏佢，成個河東郡都殘曬，盞害咗啲人。我哋出其不意直接去佢度，衞固多計但唔決斷，必定扮接受我哋，之後再諗計啦。」於是杜畿兜路從郖津過河。
范先想殺咗杜畿來威嚇啲人，於是特登喺杜畿來到時，喺城門度斬殺主簿等三十幾人，不過杜畿好鎮靜。衞固就話：「殺佢冇益，盞整臭名，何況我哋可以牽制住佢。」於是佢哋迎接咗杜畿。杜畿初初到都重同佢哋好說話，重畀衞固做都督、功曹，而三千幾人嘅士兵交畀范先督軍。衞固、范先就開心嘞，表面上聽杜畿話，但實質唔當回事。
衞固想大發兵，杜畿勸佢話：「若唔係急事，唔可以咁勞師動衆。而家大發兵肯定驚擾到啲人，不如慢慢噉用資金來募兵。」衞固聽咗佢啲話，使資金用幾十日時間募兵，諸將調出作爲杜畿嘅援軍；之後杜畿又話：「啲人顧家，先遣散啲人返屋企休息先，有急事再召集都唔難。」衞固唔想忤逆人心，於是又聽咗佢話，結果自己嘅兵員分散咗。當時張白騎攻打東垣，高幹打濩澤，上黨各縣殺長官，弘農捉咗郡守，噉嘅形勢令衞固想秘密調兵。杜畿知河東各縣都依附佢，於是帶幾十個騎兵出城防守，各縣嘅人都出來幫佢，數十日就籌集到四千幾人。衞固同高幹、張晟一齊攻打杜畿，但攻唔落，想搶各個縣又搶唔到。曹操嘅大軍一到，高幹、張晟失敗，衞固等伏誅，啲餘黨都赦免佢哋。
當時天下郡縣都殘破，河東最先安定，所以受嘅破壞算輕。杜畿治理河東，用嘅係無爲而治嘅手法。啲人有咩訴訟，杜畿親自見佢哋，同佢哋講道理，嗌佢哋返去諗下先，真係咁不滿先再告官。啲鄉親父老就話：「有咁好嘅長官，又點唔聽佢話呢？」於是當地嘅訴訟少咗好多。又喺縣度提舉啲孝子、貞婦、孝孫，免佢哋服役，經常慰問佢哋。又鼓勵民衆養牛、馬、家禽家畜，啲民衆勤奮務農，所以家家生活豐實。杜畿話生活富足就要開始文教，於是講武授學，開學宮親自教書，於是河東出咗好多學者儒士，博士樂詳就係由杜畿提拔嘅。
韓遂、馬超反叛曹操，弘農、馮翊等地都響應佢哋嘅反叛。河東雖然同佢哋相接，但啲民衆無造反嘅心。曹操西征佢哋時，啲軍糧全靠河東供應。等到曹操征服曬佢哋後，重淨糧草二十萬斛有多，曹操就話杜畿好叻，獎佢俸祿二千石。曹操征服漢中時，派河東五千人做運輸，啲人話唔可以辜負杜畿長官嘅託付，所以呢個徭役嘅過程中無一個人逃亡，杜畿就係咁得民心。魏國建立後，召杜畿做尚書。杜畿喺河東治理咗十六年，令當地成爲天下第一郡。

朝中任職
曹丕升做魏王後，召杜畿做尚書，賜佢爵位關內侯。到曹丕稱帝後，就封佢做豐樂亭侯，食邑百戶，任職爲司隸校尉。之後曹丕攻打東吳，任命杜畿做尚書僕射，統管留守事務，曹丕去許昌，亦係要佢統管留守。後來曹丕落令整樓船，喺陶河試船時，遇到強風部船沈咗，杜畿浸死喺陶河度，死時61歲。曹丕爲咗佢而喊，落詔書讚佢，追贈佢做太僕，頒畀佢諡號戴侯，由佢嘅仔杜恕繼承佢嘅爵位。
杜畿有三個仔，杜恕繼承佢嘅位，同樣做曹魏嘅官員，係三國時嘅學者；杜理細個時幾有才華，杜畿睇好佢，但20歲時就死咗；杜寬做過官，不過性格更鍾意研究學問而抗拒俗務，同士人來往比較多。佢嘅孫杜預係西晉有名嘅將領、學者，參加晉滅吳之戰。
杜特地

杜特地（Rodrigo Duterte，1945年3月28號—）係第16任菲律賓總統，2016年6月30號上任。佢曾經斷斷續續咁樣做過廿二年達沃市長。
杜老誌道

杜老誌道（英文：Tonnochy Road）舊時又叫做東老誌道，係香港灣仔一條馬路，由軒尼詩道開始，穿過駱克道、謝斐道同告士打道，去到鴻興道、會議道交界，沿路有灣仔運動場、灣仔游泳池同港灣道體育館。街名係嚟自前香港輔政司杜老誌。
杜甫

杜甫（粵拼：dou6 fu2，712年—770年），字子美，號少陵野老，中國唐朝詩人。佢住過長安少陵，所以叫杜少陵，又做過檢校工部員外郎，所以又叫杜工部。佢係西晉軍事家杜預嘅後代，爺爺杜審言係初唐時代嘅詩人。
杜甫想幫國家手，但係唔得志。安史之亂重打亂嗮佢一生。但佢係中國重要詩人，有人叫佢做詩聖或詩史。佢同佢好朋友李白合稱李杜。佢阿爺杜審言亦係唐代詩人。
杜甫嘅詩初頭唔係咁畀人受落，但後來對中國同日本文化有好大影響。介紹佢啲作品去西方各國嘅時候，都會同當地大文豪來比。

作品
細草微風岸，危檣獨夜舟。

星垂平野闊，月涌大江流。
名豈文章著，官應老病休。
飄飄何所似，天地一沙鷗。
—杜甫《旅夜書懷》

用現代粵語表達：
微風吹拂江岸嘅草，有高桅杆嘅小船喺黑夜當中孤零零噉停泊。
星星垂喺天邊，令平野顯得寬闊；月光隨波涌動，大江滾滾東流。
我唔通係因爲文章而出名嘅咩？年老多病都應該休官喇。
自己到處漂泊似啲乜呢？就好似天地間一隻孤零零嘅沙鷗。
銀燭秋光冷畫屏，輕羅小扇撲流螢。

天階夜色涼如水，臥看牽牛織女星。
—杜牧《秋夕》

用現代粵語表達：
秋天嘅夜晚，精美嘅銀色蠟燭發出微弱嘅光，為畫屏添咗幾分清冷之色；
一位宮女手執綾羅小扇，輕輕噉撲打飛舞嘅螢火蟲。
天階上嘅夜色清涼好似水噉；
坐榻仰望星空，只見牽牛星同織女星。
池端玲名

池端玲名 ，係日本嘅一個女演員。

拍過嘅作品一覽
呢個表唔完整，歡迎加料。
池端陽介

池端陽介（1979年6月7號—）係日本足球員，司職後衞，效力過廣島三箭，川崎綠茵，大分三神，甲府風林，及富山勝利。
池田樹雷人

池田樹雷人（1996年9月17號—）係日本足球員，司職後衞，效力過秋田藍閃電。
池田浩美

池田浩美（1975年12月22號—）係日本足球員，踢後衞，曾經喺1997～2008年間為日本女子足球代表隊出場119次，入咗4球。佢代表日本參加過1999年FIFA女子世界盃、2003年FIFA女子世界盃、2004年夏季奧林匹克運動會、2007年FIFA女子世界盃同2008年夏季奧林匹克運動會。
池田誠

池田誠（1977年7月8號—）係日本足球員，司職中場，效力過新潟天鵝。
池田達哉

池田達哉（1988年5月18號—）係日本足球員，司職後衞，效力過大分三神。
池田秀一

池田秀一（1949年12月2號—）係日本出名男配音員，響東京都出世，隸屬俳協。比較出名嘅作品係機動戰士高達嘅馬沙・亞斯洛布、名偵探柯南嘅赤井秀一同埋ONE PIECE嘅撒古斯。

經歷
池田秀一本身係個童星，多數都係拍一啲阿爸阿媽一齊死、自己畀人過繼到親戚屋企、又或者係畀後媽虐待然之後努力打工向上之類嘅可憐細佬仔角色。後嚟佢大個咗，決定轉行做配音。一開始，佢受到同行抵制，話佢「一個演員好地地做咩要做配音員」、「快啲返去做返你嘅演員啦」等等。後嚟，經同行立壁和也介紹，識咗同行第一個老友松浦典良（即高達嘅音響監督）。因為同松浦嘅關係，佢接咗第一個漫畫配音工作《無敵鋼人泰坦3》。由於同行又再一次抵制佢，令到佢一度唔想再做落去。但松浦鼓勵佢，重響同年介紹佢去《機動戰士高達》度試音。最後，靠住同松浦嘅關係，佢成功接咗做馬沙・亞斯洛布一角。馬沙爾個角色令到佢開始出名，漸漸地，同行開始接受佢，唔再抵制。
池田菊苗

池田菊苗（Ikeda Kikunae，1864年10月8號—1936年5月3號）喺京都出世，係日本化學家。
1889年由東京大學畢業。
1896年係東京帝國大學嘅助理教授。
1899年佢又去咗德國嘅萊比錫大學學咗兩年物理化學。
1901年5月到10月佢響英國倫敦同夏目漱石一齊住咗幾個月之後返到日本，就成為咗正式教授。
1902年佢得到自然科學博士學位。
1908年佢發明咗味精並取得咗專利。
1913年做咗日本化學學會會長。
1923年離開咗東京帝國大學。
江灣大橋

江灣大橋 (廣州)：廣東省廣州市入面嘅江灣大橋。
江灣大橋 (吉林)：吉林省吉林省入面嘅江灣大橋。
江灣鎮站

江灣鎮站係上海地鐵3號綫一個地鐵站，喺虹口區。個站2000年12月26號啟用。
江燕路

江燕路（粵拼：gong1 jin3 lou6）係中國廣東省廣州市嘅一條一般馬路，喺海珠區入面，成條馬路係西南-東北走向。西南邊從工業大道南嗰邊開始，一直向東北去到江南大道南嗰頭。

概要
全長1.5公里，闊6米，雙向4車道。成條路都好彎吓。

名
呢條路係因為曾經有隻燕子響度先至改咗噉嘅名。
江獻珠

江獻珠（粵拼：gong1 hin3 zyu1，英文：Pearl Kong Chen ，1926年6月12號—2014年7月21號），全名陳江獻珠，乳名蒲生，籍貫廣東南海，香港著名美食家、食譜作家，清朝末代翰林江孔殷個孫女、南海十三郎嘅侄女，喺廣州河南嘅太史第出世。佢嘅夫君係中大聯合書院前院長陳天璣。
江澤民派系

江澤民派系，又名「上海幫」、「江系」、「江派」，係中國大陸外國同中文媒體、政治網站流傳，中國共產黨入面嘅一股政治勢力派別，同前中共領導江澤民有關。佢係指中國共產黨內部一個非正式派系，主要成員多數由上海嘅領導崗位提升到中央政府同中國共產黨高層，或者係江澤民做中共中央總書記期間被提升，所以又叫江派，派系形象好鮮明，但嚴格嚟講來自上海嘅並唔一定係上海幫，例如做過上海市委書記嘅前總理朱鎔基就冇畀人劃分做江派。

代表人物
響中共中央政治局裏面，上海幫曾佔據咗多個常委職位。上海幫開頭嘅主要成員包括：吳邦國、賈慶林、曾慶紅、黃菊、李長春、吳官正。其他成員據推測重包括：劉淇、曾培炎、周永康、張德江、劉雲山、回良玉、華建敏、陳至立、陳良宇。
隨住江澤民響中共十六大退出中國政壇，上海幫（江派）響中央領導層嘅影響力減少。2006年9月24號，作為上海幫重要一員嘅陳良宇被撤職。黃菊喺2007年6月去世，亦都係對上海幫一個打擊。
2007年中共十七大閉幕之後，中共權力最高機構嘅中央政治局常委名單上面，冇咗曾慶紅、黃菊、吳官正。
2012年中共十八大之後，七個中央政治局常委入面，張德江、劉雲山、張高麗畀人認為同江澤民有密切關係。

人物定性爭議
2003年，韓正當時年僅四十九歲就出任上海市長，十年後受中共十八大任上海市委書記，視之為江澤民上海幫一員。2017年中共十九大上，韓正升任中共中央政治局常委。韓正係中共黨內中間派。另外，亦有報導話佢係鐵桿習派。
梁少霞

梁少霞（粵拼：Leong4 Sio3 Ha4，Sharon Leung Siu Ha，1971年5月12號—）係香港女配音員，1990年5月入行。佢配過最出名嘅角色係《多啦A夢》入面嘅「靜香」。任職過香港無綫電視，至2023年9月離職，轉任自由身配音員。
梁展浩

梁展浩（Liang Zhanhao，1997年5月22號—），係中國足球員，廣東肇慶人，司職後衞，效力緊香港超級聯賽球會R&F富力。
梁山站

梁山站係中國京九鐵路嘅火車站，喺山東濟寧梁山，1996年啟用。
梁山市

梁山（韓文：양산시／梁山市 Yangsan si */?）係大韓民國慶尚南道嘅一個市。
梁山

梁山係中國山東濟寧一個縣，總面積963平方公里，人口74萬9千8百人。
梁山伯與祝英臺

梁山伯與祝英臺係中國一個愛情故仔，屬四大民間傳說其中一個。
故仔講到東晉時期，女扮男裝嘅祝英臺去讀書，識到梁山伯，兩人好夾，但梁山伯一路都唔知祝英臺係女仔，到佢知嗰時祝英臺已經被逼要嫁人，梁山伯傷心到死咗，祝英臺去到佢墳頭殉情，最後兩個人嘅魂魄變咗做一對蝴蝶。
柱

柱係建築物入面垂直主結構件，頂住上面壓落嚟嘅重量。
柯邦迪

柯邦迪（葡文：José Maria da Ponte e Horta，1824年—1892年），葡萄牙軍官、第86任澳門總督。
柯邦迪生於葡萄牙貴族家庭。曾加入葡萄牙軍隊，後成為Escola Politécnica de Lisboa嘅教授。
1866年10月26日，柯邦迪被任命為澳門總督，直到1868年8月3日離任。1870年至1873年期間，擔任安哥拉總督。亦有好多資料話佢做過佛得角總督，但並冇文獻能夠證明。
柯邦迪喺1892年逝世，今日澳門有唔少街道同建築物以佢個名命名。
柯驊汧

柯驊汧（粵拼：o1 waa4 hin1；英文：Cyrus Or Wa Hin；2007年11月5號—）係香港童星，曾經參與演出TVB電視劇、電視廣告、平面廣告等。
柯魯羅省

柯魯羅省（西班牙文：Oruro）係玻利維亞一個省，首府柯魯羅。
柯那克里

柯那克里（粵拼：o1 naa5 hak1 lei5；法文：Conakry；蘇蘇話：Kɔnakiri），又譯康納克立、科納克里，係畿內亞首都兼最大城，靠大西洋，1895年建城。
柯震東

柯震東（粵拼：o1/ngo1 zan3 dung1；英文：Kai Ko或Ko Chen-tung；1991年6月18號—），原名柯家凱（o1/ngo1 gaa1 oi2），係臺灣臺北市人，喺臺灣澎湖縣度出世，佢鄉下喺中國浙江省寧波市象山縣。2011年，佢因為喺《那些年，我們一起追的女孩》嘅電影出咗鏡先至炒到㷫咗。
喺2014年8月18號，因為佢同香港藝人房祖名一齊喺北京吸毒，俾北京市公安局當場捉住重拘留咗14日。
松方正義

松方正義（日文：松方 正義／まつかた まさよし Matsukata Masayoshi，1835年3月23號—1924年7月2號），係日本明治同大正時期嘅公爵、政治人。佢喺明治時代做咗第4、第6任內閣總理大臣，之後成為咗元老掌握總理嘅推薦。
松本

松本係日本長野縣一個特例市，人口24萬。
松德海峽

松德海峽（丹麥文：Øresund；瑞典文：Öresund），又叫厄勒海峽，係北歐嘅海峽，喺丹麥西蘭島同瑞典斯堪尼亞之間，連接卡特加特海峽同波羅的海。
松木安太郎

松木安太郎（1957年11月28號—）係日本足球員，司職後衞，曾經喺1984～1986年間爲日本足球代表隊出場11次。
松木政也

松木政也（1994年6月12號—）係日本足球員，司職前鋒，效力SC相模原。
松本保典

松本保典 ，係日本嘅一個男配音員。

配音作品一覽
呢個表唔完整，歡迎加料。
權知高麗國事

權知高麗國事，又叫權知朝鮮國事，係中國五代十國、大宋、大明向韓國嘅高麗同朝鮮君主受予嘅稱號。918年至1265年，1366年至1401年用過。
欒樹

欒樹（粵拼：lyun4 syu6；學名：Koelreuteria paniculata）；又叫黑葉樹（hak1 jip6 syu6）或木欒（粵拼：muk6 lyun4）；佢係無患子科欒屬嘅落葉喬木。

用途
呢種植物既可以用嚟做庭院嘅觀景植物，又可以用嚟做細型器具嘅木材，甚至佢重可以做淨化環境嘅植物。佢嘅核可以用嚟榨工業油，而佢嘅花可以用嚟做藥，有清肝明目嘅功效。
欒卓忻

欒卓忻（粵拼：lyun4 coek3 jan1），係中國音樂製作人。佢同過歌手周深合作。
欒川

欒川係中國河南洛陽一個縣，總面積2477平方公里，人口34萬。
欒氏

欒（粵拼：lyun4）係唐人姓氏，喺《百家姓》裏頭排第243位。

名人
呢篇欒氏係同姓氏有關嘅楔位文章，重未寫完嘅。麻煩你幫手充實佢。
欒雲平

欒雲平（1984年3月20號—），中國北京德雲社相聲演員，清華大學畢業。2006年正式拜師郭德綱，做咗郭德綱入門弟子。主要同小師叔高峰搭檔演出，以捧哏做主。亦為每次演出嘅節目單嘅安排者。主要作品有《反八扇》《地理圖》《公車趣事》等。
2010年10月2號，德雲社喺「中國相聲精品節目系列展演」入面為欒雲平開辦咗相聲專場，並喺網上直播。
權神星

權神星（Hekate），即係小行星100，係太陽系小行星帶嘅一粒小行星，喺1868年7月11號發現。
沙皇

沙皇（俄文：царь）係俄羅斯由1547年到1721年（俄羅斯沙皇國）對君主嘅稱呼，有時亦被用做1721年到1917年（俄羅斯帝國）對皇帝嘅俗稱。
沙皇亦有被用嚟稱呼保加利亞第一帝國（913–1018）、保加利亞第二帝國（1185–1422）、塞爾維亞帝國（1346–1371）同埋保加利亞王國（1908–1946）嘅君王。
沙皮

沙皮，係最古老嘅狗種之一，起源自中國華南，有黃沙色嘅皮，鍾意打交。
沙盤

沙盤 (軟件開發)，軟件工程入面用來隔離同測試代碼嘅環境。
沙盤效應，Google 搜尋器術語。
沙田馬場

沙田馬場（Sha Tin Racecourse），係香港第二個賽馬場地，位於新界東部嘅沙田區，由香港賽馬會起同埋管理，1978年10月7號落成啟用。沙田馬場有草、泥地賽道共三條，草地跑道闊30.5米，1周長約1900米，容量為85,000人。場地水準世界一流，亦係亞洲頂級嘅賽馬場地。現時每年都舉行多項國際大賽，並吸引來自世界各地嘅頂級人馬喺呢處互相角逐。
沙田馬場設有兩座看台，分為會員席及公眾席。會員席招待會員同來賓，公眾席就開放畀公眾人士，入場費10港紙。看台設有投注大堂，飲食設施等，會員席亦設有會員，馬主廂房等設施。場內設有全球最闊嘅彩色大屏幕，長70.4米，面積相當於4,500部架疊起嚟嘅52厘米電視機，詳盡顯示每一場賽事嘅資料同賽果。喺看台旁邊嘅沙田會所，就為會員提供飲食同康樂設施。馬場其他設施包括馬房，騎師、練馬師同馬伕宿舍等，另有一座行政大樓畀馬會用。
馬場交通方便，港鐵東鐵綫馬場站設有蓋行人天橋直達馬場，賽馬日亦有各線巴士直達，馬場內亦有地方畀紅色小巴及市區的士停放或載客。
沙田馬場參考世界先進馬場嘅設計，跑道屬古典英式嘅順時針方向，佈局同美國貝蒙園（Belmont Park）同聖雅尼塔（Santa Anita）馬場接近，為看台觀眾提供更廣闊嘅視野。馬場中央係景色秀麗嘅彭福公園，為市民提供休憩空間。

歷史
響沙田馬場未起以前，跑馬地馬場係香港唯一嘅馬場。隨住香港賽馬運動平民化，響賽馬日期間經常出現「紅旗」高掛（即係「滿座」）嘅情形。1964年，馬會開始考慮起多一個新馬場，以配合賽馬運動嘅發展。1971年10月，政府原則上批准馬會喺沙田起馬場。工程響1973年12月全面展開。
起馬場時需要喺沙田海進行填海，呢個係當年香港最龐大嘅單一填海工程。工程共採土1600萬噸，夷平沙田4個山頭，填出共250英畝土地。填海工程響1974年3月開始，以極快速度進行。響工程高峰期，動用超過700幾名工人，以400幾架貨車，不斷將泥頭運到海邊，每七秒半就有一車泥頭倒落沙田海。1976年6月，首座馬房嘅打樁工程展開。
最終，馬場準時響1978年10月7號正式開幕，由當時嘅港督麥理浩主持揭幕同響草地跑道進行剪綵儀式，同日下晝舉行首場賽事。
響1978年馬場落成時，看台可容納35,000人。隨住入場人數繼續增長，馬會好快就進行擴建。1985年11月，第二座看台落成啟用，兩座看台共可容納70,000人觀賽。馬房容量亦隨住需求不斷增加，到2010年，共有23座馬房，為1,260匹馬提供安身之所。馬會亦為提高賽事水平，加建一系列先進設施，包括馬醫院、賽事化驗所同河畔操練跑道等。
近年馬會仍不斷改善沙田馬場嘅設施，2003年8月31號，世界最闊嘅高解像彩色大屏幕啟用，2004年11月14號，設有可開合上蓋嘅新馬匹亮相圈落成，為馬迷提供更方便舒適嘅環境。
2008年北京奧運，香港協辦馬術項目，沙田馬場隔離嘅香港體育學院經改裝，成為主要比賽場地，彭福公園新起策騎徑，又喺香港體育學院旁邊新起奧運馬房（而呢條直路彎又叫做銀禧彎、香港體育學院彎、奧運馬房彎）；奧運聖火接力亦途經沙田馬場。
2021年5月1號，由沙田馬場第二座看台二樓平台廣場改建而成嘅「沙田馬場波地」正式啟用，入面有一個符合國際足球協會標準嘅五人足球場、兩個籃球場同埋一個排球場。
沙甸魚

沙甸魚（Sardine），或者叫沙甸，係一種屬於硬骨魚綱鯡形目嘅魚，成日俾人用嚟整罐頭嘢食，最初響意大利薩丁島捉到，所以有咁嘅名。
維基同享有多媒體嘅嘢：沙甸魚
沙畹

沙畹（粵拼：saa1 jyun2；法文：Émmanuel-Édouard Chavannes；1865年10月5號—1918年1月29號），字滋蘭（zi1 laan4），號獅城博士（si1 sing4 bok3 si6），係法國嘅東方學者（漢學家）、歷史學者。佢出生喺里昂。佢有名在於翻譯咗司馬遷嘅《史記》，係呢部書第一個西歐語言嘅翻譯本。沙畹係近現代最有影響力嘅漢學者之一，譽爲「歐洲漢學泰斗」。佢亦睇做係法國漢學、東方學、東方史學嘅先驅。

生平經歷
沙畹喺學生時節，同嗰陣時大部分學生一樣，喺里昂嘅學校主要學拉丁文同古希臘文，爲咗入學到巴黎嘅名牌學校，佢要爲大學校入學試驗做準備。呢個試驗合格咗，喺1885年志願入咗巴黎高等師範學校文學科，學咗三年時間。喺巴黎高師勤務嘅考古學者佐治·皮賀（Georges Perrot）勸佢畢業以後對中國搞研究。因爲同自己嘅教育背景相似，沙畹最初諗住學中國哲學，但學得苦悶，喺亨利·歌治（Henry Cordier）嘅建議下，佢決定去研究中國史，呢項喺當時西歐仲研究得好少。佢開始喺法蘭西公學院學古典中文，又去INALCO學現代中文。佢願想喺中國學到實際經驗，於是活用起自己嘅人脈，喺1889年1月出發去中國，兩個月後到達。
1891年，佢暫時返去法國，同阿列絲·多（Alice Dor）結婚，佢係里昂有名驗光師嘅女。佢哋兩個生咗一仔二女，個仔係一戰中好叻嘅飛機師費能·亨利·沙寰（Fernand Henri Chavannes）。沙畹直到1893年都留喺中國，之後歸咗法國，做咗法蘭西公學院嘅中國學科教授，呢個位自1892年11月以後就一直空住。雖然沙畹只係用咗五年時間學中文，但佢嘅能力畀學界公認。佢活潑噉參加學術活動，做咗法蘭西學會嘅會員，亦係其他多個學會嘅名譽會員。

業績
從1885年到1905年間，佢翻譯註釋咗《史記》（《Les Mémoires historiques de Se-ma Ts'ien》）。
喺1913年，斯坦因喺1907年發現嘅木簡「敦煌漢簡」700片餘畀沙畹解讀完畢，由牛津大學出版社出版咗《Les documents chinois : découverts par Aurel Stein dans les sables du Turkestan oriental》。
1910年做咗法國亞洲學會副會長，1916年做咗英國亞洲學會嘅名譽會員。
佢有篇主要論文《le t'ai chan : essai de monographie d'un culte chinois》，呢篇論文研究咗泰山，係關於中國人對泰山嘅信仰崇拜嘅。呢篇著作結合攷據學同田野調查，開啓咗歐洲現代漢學嘅先河。
佢編纂咗《Documents sur les Tou-kiue (Turcs) occidentaux》，由馮承鈞（中文：馮承鈞）譯成咗《西突厥史料》（1934年），2004年中華書局再版過，喺中國本土同臺灣出版過數種版本。
沙田頭

沙田頭係香港新界沙田區一條村，叫沙田頭村，喺隔田東面，近住而家新田圍邨。
沙田頭自己獨立成區，係瀝源九約其中一個，叫沙田頭約，範圍重包埋隔籬嘅作壆坑。
沙略·佩羅

沙略·佩羅（法文：Charles Perrault）係法國作家，廿一世紀初最多人用嗰個版本嘅《灰姑娘》，就係出自佢筆下嘅。

作品
睇埋：灰姑娘、睡公主同著長靴嘅貓
沙略·佩羅版本《灰姑娘》個故仔講到，灰姑娘喺冇得去舞會，好唔開心嗰陣，佢個神仙教母出場，用魔法變條靚裙俾佢著同變架南瓜馬車出嚟，等灰姑娘有得去舞會。
某啲版本嘅《灰姑娘》，話灰姑娘親生阿媽嘅鬼魂出面幫佢，亦有啲版本係話灰姑娘親生阿媽嘅墳墓嗰度生咗樖好靚嘅樹出嚟，而樖樹有神秘力量生咗條靚裙出嚟畀灰姑娘著。沙略·佩羅就老作咗個神仙教母出嚟。
沙雞

沙雞係一類雀，生物學分類叫沙雞科（學名：Pteroclididae），傳統上屬鳥綱鴿形目，不過而家就拆出嚟叫沙雞目（學名：Pteroclidiformes）。
沙面公園

沙面公園（粵拼：saa1 min6*2 gung1 jyun4*2）係中國廣東省廣州市嘅一間細型綜合公園，喺1960年起好，位置喺荔灣區沙面南邊。西邊係白天鵝賓館；南邊係羊城八景嘅白鵝潭；東邊近住沿江西路嘅人民橋底，沙基慘案紀念碑嗰度。

史
沙面公園以前係英國喺19世紀中葉入侵廣州嗰時，做咗英租界嘅「皇后花園」，1953年規劃成公園，1960年起好開放。到咗1980年，由於起白天鵝賓館搞咗填江計劃，先至整成而家嘅公園。

簡介
呢間公園嘅佔地面積有21400㎡。包括沙面公園、翠洲園同東橋花圃三笪地。入面有好多種咗至少有個半世紀命嘅古樹，重整咗雕塑園、休閒園、白鵝水景區等景點。

翠洲園
翠洲園係沙面東南邊嘅一個景區，有5502㎡咁大。之前係法國租界嘅「法國花園」，喺解放之後做咗公園花圃。而家佢整咗荔灣區老幹部活動中心響度。

東橋花圃
翠洲園係沙面東邊嘅一個景區，有2206㎡咁大。而家佢既係種花卉嘅基地，又係搞綠化交流嘅基地，開畀遊人學習參觀。
沙阿清真寺

沙阿清真寺（Shah Mosque；波斯文：مسجد شاه）係伊朗伊斯法罕一間清真寺。
沙雅

沙雅（維吾爾文：شايار ناھىيىسى‎）係中國新疆阿克蘇地區嘅一個縣。
沙門氏菌中毒

沙門氏菌中毒（Salmonellosis），又叫沙門氏菌感染，係食物中毒嘅一種，因為畀沙門氏菌感染而引發，徵狀包括肚痾、發燒、肚痛、嘔噉樣。
沙面

沙面（粵拼：saa1 min2，「面」讀陰上調；英文：Shameen），係廣東省城西關沙基對出白鵝潭北便填海而成嘅島，約莫55英畝。舊時係英法租界，雲集萬國領事館，亦係外籍人士留連之所。
由於舊時島上同時有英法兩國嘅租界，按粵語發音，英文稱佢爲Shameen或者Shamin，法文稱佢做Chamine。

租界年代
巴夏禮爵士
時維西元1857年12月28號清晨，英法聯軍攻佔廣東省城。事隔13日後，英國領事巴夏禮爵士成立廣東事務署（Canton Commission），主政廣州。直至1861年10月21號至交還清國管治。
英治省城時期，見及西關十三行毁於早前戰火，駐華公使卜魯斯爵士（英文：Frederick Wright-Bruce）將重建商舘洋行事務全權交由巴夏禮爵士主理。其時十三行一隅，蓉蓉爛爛，連巴爵士都不禁嘆曰「真係醫翻都嘥藥費」。故此冇原地重建，而改於十三行以西之沙面。
當其時沙面係幾個散收收嘅島仔，角落處有兩坎火炮，早前打仗經已遭英軍炸到巢曬皮，重建真係唔係話咁易。歷時兩年卒之落成。填海之後全島2850呎長950呎闊，北便預留出一條沙基涌，起咗兩墩橋，東便係英國橋，西便係法國橋。埋單計數盛惠三十二萬両銀，英國出五份四，法國出五份一。1861年9月劃定沙面租界，英國順理成章分得多過法國。
英國租界
英國租界地皮凡82幅，每幅90呎×140呎半。英國預留咗6幅地皮楷嚟起領事舘，1幅楷嚟起教堂。1861年2月，巴夏禮爵士隨即拍賣剩低75幅地皮。
法國租界
法國租界地皮凡24幅，每幅27公尺×42公尺。呢笪地皮一直丟空，直至1889年至著手發展，事緣法國喺歐州打敗仗，其時窮到仙都唔仙下。1889年4月新任法國領事于雅樂廢除外族禁售令，11月拍賣租界地皮。除預留3幅地皮楷嚟起法國領事舘，其餘21幅交成價介乎400至1000800銀錢，認真搶手，拍賣第一日21幅地皮隨即售罄。其中至大買家係英國遮士打先生，個人拍得九幅地。
喺之後嘅大半個世紀入面，英法兩國取得喺沙面島上嘅好多特權，政府相關機構同企業大量咁移入，主要嘅領事館同政治、金融組織都起喺呢度，並喺好長嘅時間入面畀咗附近嘅中國人好多唔公平嘅待遇，沙面因為咁成為後嚟中國乃至附近國家民族解放運動人士抗議同攻擊嘅目標。好似發生喺1920年代嘅廣州市民多次反殖民遊行，同埋越南革命者范鴻泰（Pham Hong Thai）對沙面法國領事館嘅炸彈襲擊等等。
1942年，日本向英國宣戰後，佔領沙面英租界，交咗畀親日嘅汪精衛政權（一般稱「偽國民政府」）。1943年，法國維希政權退出法租界，交咗畀汪精衛政權。嗰一年，堅持抗日嘅重慶國民政府另行同英國訂約收返英租界。二戰結束後，新成立嘅法國戴高樂政府正式宣佈將沙面法租界交返畀中華民國。

今時今日
1996年，沙面嘅建築群被定做全國重點文物保護單位。
1997年，國務院將沙面列做國家級文物保護區。
而家，沙面係廣州著名嘅旅遊區、風景區同休閒勝地，亦都係白天鵝賓館嘅所在地。島上嘅綠化較好，有古樹 150 幾樖，空氣清新，環境衛生唔錯，可以講係廣州嘅世外桃源。建築方面，好多都係喺19世紀起嘅，同埋帶有西方風格，基本上都係文物建築。

舊時地名
1920年之沙面圖積
沙面係由英國人一手一腳興建，歷經百年華洋雜處，故此街名及商號皆極盡特色。
街名
堅拿街（CANAL STREET）
中央道（CENTRAL AVENUE）
芬道（FRONT AVENUE）
英國濱（ENGLISH BUND）
法國濱（FRENCH BUND）
洋行
渣甸公司（怡和公司） JARDINE, MATHESON & CO., LTD.
太古洋行 BUTTERFIELD & SWIRE
天祥洋行 DODWELL & CO.
泰和洋行 REISS & CO.
三井洋行 MITSUI BUSSAN KAISHA
洛士利洋行 LOXLEY & CO.
旗昌洋行 SHEWAN TOMES
魯麟洋行 REUTER BROCKELMANN
時昌洋行 T.E. GRIFFITH
亞細亞火油公司 ASIATIC PETROLEUM CO., LTD.
美孚火油公司 STANDARD OIL CO. OF NEW YORK
牛奶冰廠公司 DAIRY FARM
屈臣氏大藥房 WATSON'S
銀行
渣打銀行 CHARTERED BANK
滙豐銀行 HONGKONG & SHANGHAI BANK
台灣銀行 BANK OF TAIWAN
德華銀行 DEUTSCHE ASIATISCHE BANK
酒店
沙面域多厘新酒店
域多厘新酒店 VICTORIA HOTEL
沙門氏菌

沙門氏菌（學名：Salmonella）係腸道桿菌科嘅一個屬。
東南亞霾害

東南亞霾害（粵拼：dung1naam4a3maai4hoi6，英文：Southeast Asian haze）係一種定期發生同火有關嘅大型污染問題，主要喺7月至10月期間最嚴重。呢個災害嚴重影響印尼、馬來西亞、新加坡、汶萊，甚至係泰國同埋菲律賓嘅經濟活動、交通運輸、人民健康。呢種情況主要發生喺較乾嘅季節。霾害由1972年開始有記錄。
導致呢個災害主要原因係大規模非法刀耕火種（slash-and-burn）耕種方法，特別喺印尼南蘇門答臘、廖內同加里曼丹。由於燒過嘅地可以非法咁賣得貴啲去畀人做油棕屬（oil palm）同紙漿用木材（pulpwood）。呢種方法快過又平過斬樹同用剷泥車或者其他機器去清理。

原因
大多數霧霾係由煙同火由蘇門答臘同埋加里曼丹引起。
潮濕嘅熱帶雨林係好少會導致大火，罕有嘅大火只會喺好乾燥情況下先會發生。
2005年一個研究總結咗無單一因素會觸發大火喺某笪地方發生，唔同地方發生嘅大火亦有好大差異。呢個研究分咗以下直接同間接引起大火原因：
直接因素
用火嚟清理樹林
土地使用權或者土地糾紛時用火作為武器
意外
同資源提取有關
間接因素
土地使用權同土地分配引發嘅衝突同競爭
破壞森林活動（Forest degrading practices）
刺激經濟活動/抑制措施
人口增長同過度城市化
消防同管理不足

火用作一種工具去清理森林
火係清理森林去農田最平同最快嘅方法。火可以用嚟清除伐木或者原有農作物留低嘅植物材料。
用機器將植物材料耙做長堆畀佢哋一段時間腐爛又貴又慢，又可能會藏有害蟲。用機器同埋化學劑清除森林成本高達每公頃200美金，但係用火只需要每公頃5美金。
清除咗瀝乾泥炭沼澤森林之後，泥炭土壤仍然唔適合農業耕種，因為泥炭土壤營養貧瘠，酸鹼度大約只有pH 3-4。為咗令到泥土適合耕種，要加營養素中和pH值。另外，害蟲同植物病亦要清除，其中一種方法係用化學劑（例如石灰石）去中和酸度，亦會用肥田料同農藥。呢種方法成本大約印尼盾30-4,000萬每公頃。另一種方法係用火嚟清理伐木之後殘餘物質。同時火可以用嚟殺死害蟲，灰燼亦可以滋潤土壤同中和酸鹼度，呢種方法每公頃大約200萬印尼盾。

土地分爭
喺印尼，《基本林業法》授予林業部將所有土地歸類做森林。大約49% 土地（909,070平方公里）畀森林覆蓋。雖然印尼政府將69%土地（1,331,270平方公里）歸類做森林，但係傳統民族嘅土地權唔可以註冊，通常唔會畀國家承認。呢啲傳統民族無能力去訂立條例去規管燒森林行為，阻止非村民例如油棕種植園、伐木公司、其他村莊居民、移民、小規模伐木者以及移民等人嚟砍林。相互競爭反過嚟導致土地衝突。隨住新嘅外來者數量增加，可以火作為武器嘅可能性亦隨之增加。

泥炭嘅作用
泥炭喺潮濕情況之下嘅泥炭沼澤森林中形成，好似馬來西亞雪蘭峩州拉惹穆薩森林保護區
泥炭地係一笪地方有好多自然累積物質，包括樹葉同樹枝。呢啲物質已經喺自然含水條件環境之下累積咗10,000年。呢層有機物質叫泥炭（peat），可以有20米深。印尼擁有265,500平方公里泥炭地，佔大約13.9%國家總面積。另外，馬來西亞亦有相對多泥炭地，面積有26.685平方公里，佔國家總面積8.1%。
雖然最初係濕地生態系統，但係好多東南亞泥炭地已經畀人發展做各種用途，包括農業、林業同埋城市發展。其中一份2011年分佈嘅報告提到過去嘅20至30年之中，超過30%嘅泥炭沼澤森林已經轉化做農田。另外，再多30%嘅森林已經被砍伐或者退化。過度排水會導致泥炭土壤表層流失。由於泥炭含有高碳，會令到乾泥炭好容易燃燒，特別喺乾燥季節。
研究表明泥炭火災係導致霧霾主要因素。其中喺2009年，大約40%火災喺馬來西亞半島、婆羅洲、蘇門答臘同爪哇島偵測到喺泥炭地，即使只係覆蓋研究土地10%。
其中，1997年新加坡降雨含有高濃度硫，同PM2.5有密切關係，同泥炭火災中大量硫排放有關。

大火所造成嘅破壞
引起火災嘅陰霾會造成各種直接同間接損失，其中包括森林、木材、農產品同生物多樣性。另外，火災仲會浪費大量滅火費用，又會增加碳排放。

人類方面
霧霾更加直接禍害包括影響人民短期健康同損害旅遊業發展。另外，霧霾仲會導致工業生產損失、航空公司同機場營運受阻、捕魚減少以及人工降雨成本增加。另外，嚴重霧霾天氣更加會導致長期健康損害、農作物生產量下降、能見度下降、增加唔必要支出、增加事故發生甚至係死亡以及減低外國投資者嚟投資意欲。
霧霾對健康嘅影響主要歸因喺細粉塵對鼻、喉嚨、呼吸道、皮膚同眼睛嘅刺激作用。
霧霾對健康嘅影響取決於佢嘅嚴重程度，呢個指標由污染物標準指數（PSI）衡量。指標高過100屬於唔健康，高過300代表危險。
受空氣污染影響，大多數人最容易會打乞嚏、流鼻涕、眼睛刺激、喉嚨乾同污染物引起嘅乾核。但係患有長期病患嘅人士，好似哮喘、慢性肺病、慢性鼻竇炎同皮膚過敏等健康問題人士可能影響更加大，可能會出現更嚴重嘅症狀。一般而言，細路同老人家更加容易受到影響。對某啲人嚟講，運動可能會令到症狀更加嚴重。
跨國界東南亞霧霾同各種心血管疾病有關聯，當中包括急性缺血性中風（acute ischemic stroke） 、急性心肌梗死（acute myocardial infarction）同心臟驟停（cardiac arrest）。

解決方法
以下解決方法係由 Dennis et al.提出，減少直接同間接因素引起森林大火，引起霧霾。

減少用火嚟清理樹林
印尼法律禁止用火嚟清理樹林用作農業用途，不過執法不力同缺乏對非法燒森林適當處罰係一個好大問題。好多公司仲話無燃燒過塊土地係不切實際同無競爭力。

解決土地分配同土地生產力
研究顯示最主要導致大火原因係同土地分配嘅競爭同衝突有關。中央政府機構分配嘅土地成日同當地司法管轄區同土著社區邊界重疊，所以區域性改革係有必要去解決資源衝突。同時，佢哋畀區域政府機會同當地原居民同習俗機構和解。區域性改革亦要確保土地同資源分配係符合當地各級特徵，同時亦要考慮火災風險。不過，印尼缺乏準確地圖、重疊邊界同埋唔夠技工喺各個省同地區導致呢個解決方法好難實現。

減少森林水平下降（forest degradation）活動
改善土地管理政策去恢復天然生態去一個水平下降咗嘅森林（degraded forest）係相當重要去減少重復發生嘅火災。同時，鼓勵社區參與去恢復工作係對減少火災嘅關鍵。

預防同控制火災
加里曼丹同蘇門答臘嘅大火凸顯咗有必要設立針對特定地區問題嘅消防管理系統。提供足夠嘅資源喺消防管理方面係相當重要嘅，同時亦要認識到唔同地區同居民多種需求。
技術包括遙控偵測、電子地圖同即時通信器材等技術可以幫助預測、檢測同應對可能發生嘅火災。但係，呢啲技術需要廣泛地使用、方使同透明地控制，先至有效改善農村地區消防管理。

經濟限制同刺激
除咗用經濟處罰方式應對非法縱火嘅有關刑事行為同對火災造成損失承擔責任之外，一啲政策分析家仲認為經濟政策改革同基於市場激勵措施亦有潛力。當中生態標籤（eco-labeling）同國際貿易管制可以減少市場對容易產生火災商品嘅需求，咁樣可以減少高火災風險商品生產。政府仲可以提供財政優勢，去保貼公司消防管理。
東南偏南

東南偏南，或者叫東南偏南方，係指東南同南之間，接近正東南偏南嘅方向。而正東南偏南係正東南同正南正中間嘅方位，符號SSE，來自英文South-southeast。用真方位角表示，係157.5度，符號157.5°，用羅經方位角，係S22.5°E。
東南偏南相反方向係西北偏北。正東南偏南相反就係正西北偏北。
東南大學

東南大學係中國江蘇南京一間大學，前身係1902年創校嘅三江師範學堂，1988年正式改名做東南大學，2000年再併入幾間院校，組成新嘅東南大學。
自2015年11月起，張廣軍接任咗東南大學嘅校長職位。

校內課室監視教師同佢哋嘅網上言論
2021年10月，多個傳媒報道，2018年喺東南大學工作，後來去咗德勒斯登工業大學嘅學者韓尼（Alicia Hennig），接受德國之聲中文網專訪。佢提到中國限制使用西方教材，就算佢想訂海外嘅書都俾海關扣住，仲有教室裡都已經裝晒監視器，課堂上根本冇辦法真正討論包括人權在內嘅各樣商業道德問題，令佢唔想再喺中國教書。佢又提到。中國嘅大學入面有好多對意識形態嘅監督同審查，佢甚至曾經被院長要求刪除喺社群媒體上嘅一啲評論。最後佢仲警告，德國一啲學校想同中國合作，根本非常困難，而且冇可能平等合作。

碎料
佢哋嘅錄取通知書嘅設計幾有特色，有時會成為中國內地傳媒討論嘅話題。
東南亞

東南亞係亞洲嘅一個分域。佢位於亞洲嘅東南部，而嗰度因為響板塊邊緣，所以地震同火山活動頻繁。該處亦都有好多羣島同列島。
東南亞民族以南島民族同馬來族占主導位置，區域內居民多數信奉伊斯蘭教同佛教。當中印尼係全球穆斯林最多嘅國家，泰國係世界最大嘅佛教國家，而菲律賓係東半球最多天主教徒嘅國家。
除咗東帝汶，區域內10國家組成咗東南亞國家聯盟（ASEAN，簡稱「東盟 」）組織。
成個東南亞包括以下嘅國家：
中南半島
越南
泰國
老撾
緬甸
柬埔寨
南洋群島
印尼
汶萊
新加坡
東帝汶
菲律賓
馬來西亞

發展現況
東南亞各國經濟差異好大：
新加坡繁榮發達，生活水平達已經達到發達國家水平，經濟活動以服務業、金融業、航運業、物流業、旅遊業為主，近年積極發展高科技產業同教育。
汶萊雖然人均國內生產總值同發達國家相若，主要以石油、天然氣出口為主，但係財富同中東產油國一樣只係集中喺少數富裕階層。
馬來西亞同泰國經濟發展水平係亞洲前列，經濟以工業、製造業、旅遊業同農業為主，近年積極發展航運業、服務業、金融業同物流業。馬來西亞嘅高速公路網絡係發展中國家之中最發達嘅地方之一，泰國擁有世界數一數二嘅農牧企業正大集團。其中，吉隆坡國際機場同曼谷蘇萬那普國際機場係亞洲區航班樞紐之一。
菲律賓、印尼同越南經濟相對落後，偏重旅遊業、基礎製造業同農漁業為主。其中有好多菲律賓人去中東產油國、東亞、港澳台、歐洲等地做傭工；印尼亦有好多人去馬來西亞、新加坡、香港同中東產油國做務工；越南人主要去台灣同中國大陸珠三角地區做務工。
緬甸、柬埔寨、老撾同東帝汶屬於不發達國家（第三世界），緬甸、柬埔寨同老撾主要經濟係旅遊業同農業，人出均GDP好低。其中緬甸唔同種族同宗教之間間中有衝突，影響發展；東帝汶主要經濟係漁業同少量石油出口。

人口
人口分佈圖
成個東南亞面積大約有450萬平方公里。2018年，一共有6.55億人生活喺東南亞，當中有五分之一生活喺全球人口最密集嘅爪哇島島嶼。
印尼人口大約2.68億，係全球第四。另外，目有近3000萬華人生活喺東南亞，主要遍佈喺聖誕島、印尼、馬來西亞、新加坡、汶萊、菲律賓、泰國、越南等地。

語言
以下列表係東南亞各個國家嘅官方語言同主要語言。
東南偏東

東南偏東，或者叫東南偏東方，係指東南同東之間，接近正東南偏東嘅方向。而正東南偏東係正東南同正東正中間嘅方位，符號ESE，來自英文East-southeast。用真方位角表示，係112.5度，符號112.5°，用羅經方位角，係S67.5°E。
東南偏東相反方向係西北偏西。正東南偏東相反就係正西北偏西。
東南亞教省教會

普世聖公宗教會成員之一東南亞教省教會（英文：Church of the Province of South East Asia）喺1996年成立，包括古晉、沙巴、星加坡同西馬四個教區。現任教省大主教係新加坡主教章劍文（英語：Titus Chung Khiam Boon）。

早期發展
1848年，砂拉越拉惹占士·布魯克（James Brooke）帶來咗傳教士。
1786年，隨著英國東印度公司基地響檳城島建立，聖公宗首次被引入。當地地方裁判官佐治．康特（英文：George Caunter（英文：George Caunter））喺1799年被任命為加爾各答教座轄下嘅文員／署理牧師（英文：Acting Chaplain）。 1819年5月11號，首座聖公宗教堂殉道者聖佐治堂（中文：聖佐治教堂 (檳城)），由加爾各答主教（英文：Bishop of Calcutta）多馬．范肖．米德爾頓（英文：Thomas Fanshawe Middleton（英文：Thomas Fanshawe Middleton））祝聖。
1848年，當時由方濟．多馬．麥克杜格爾（英文：Francis Thomas McDougall（英文：Francis Thomas McDougall））應砂拉越王國（中文：砂拉越王國）拉惹（英文：White Rajahs）雅各．布魯克（中文：占士·布魯克）（英文：James Brooke）嘅邀請，率領一班傳教士響婆羅洲開始工作。1849年，響古晉起咗一座木製教堂。1851年，呢座教堂由加爾各答主教但以利．威爾遜（英文：Daniel Wilson）祝聖，以紀念使徒聖多馬。

傳道教區建立
1855年8月6號頒布英皇制誥以建立納閩主教區，麥克杜格爾被任命為首任納閩主教。1856年頭，麥克杜格爾重被砂拉越拉惹任命為砂拉越主教，以當時嘅政治慣例規定唔可以響大英帝國範圍以外建立聖公宗教區，而砂拉越當時技術上係一個獨立嘅王國。呢種做法一直盛行，直到1946年砂拉越成為直轄殖民地（中文：直轄殖民地）。
1867年，東印度公司將三州府移交畀英國王室，並結束馬德拉斯管轄區（中文：馬德拉斯省）響檳城駐地牧區（中文：隨行神職人員）。檳城、馬六甲同星加坡嘅聖公宗教堂組織成三州府教會（英文：Church in the Straits Settlement），同時仍係加爾各答教座管轄。
三州府教會喺1869年通過議會法案（中文：國會法令）由加爾各答教區分出，並置於納閩主教牧養星加坡、納閩暨砂拉越聯合教區（英文：United Diocese of Singapore, Labuan and Sarawak），並喺1881年正式命名爾個名。1909年，聯合教區進一步分為星加坡教區、納閩教區（英文：Diocese of Labuan）同砂拉越主教區（英文：Bishopric of Sarawak）。三個獨立嘅教區由當時起獨立發展，直到教省成立。

聖公宗喺馬來亞同星加坡嘅工作（1909年至1996年）
喺聯合教區分出同第二次世界大戰響太平洋爆發之間嘅時期，傳道工作繼續進行，響馬來亞同星加坡各地不斷增加按立當地神職人員同起教堂。
喺第二次世界大戰期間，大多數外籍神職人員同傳教士都被日本人拘禁。無外籍神職人員嘅幫手，教會工作就落響當地神職人員同教會同工嘅膊頭上面。
呢一發展凸顯咗為聖公會發展中部分培訓當地領導人嘅逼切需要，並最尾導致1951年星加坡三一神學院嘅成立。
馬來亞喺1957年由英國統治下獲得獨立。此後，教區喺1960年改名為星加坡暨馬來亞教區（英文：Diocese of Singapore and Malaya）。1970年4月8號，西馬各地教堂同教區分出，通過國會法案重組為西馬教區，教區改名為星加坡教區。

聖公宗喺英屬婆羅洲嘅工作（1909年至1996年）
喺聯合教區分出後直至第二次世界大戰爆發期間，英屬婆羅洲（中文：英屬婆羅洲）嘅工作遵循馬來亞同星加坡工作類似嘅模式。佢由1909年開始得到婆羅洲差會（英文：Borneo Mission Association（英文：Borneo Mission Association））嘅支持。然而，聖公宗傳教士向原住民傳福音方面比馬來亞同星加坡嘅更成功。
喺第二次世界大戰破壞之後，1949年納閩教區同砂拉越主教區合併為婆羅洲教區（英文：Diocese of Borneo），並祝聖奈傑爾．康和（英文：Nigel Cornwall（英文：Nigel Cornwall））為首任主教。1962年，教區再次分為包括納閩嘅哲斯頓教區（之後嘅沙巴教區），同埋包括汶萊嘅古晉教區。

東南亞教省
1996年2月2號，當時坎特伯里大主教佐治．凱里（英文：George Carey（英文：George Carey））建立咗第卅七個教省，由西馬、星加坡、古晉同沙巴教區組成嘅東南亞教省，實現自治。同年星加坡主教鄭靈光被派立為首位教省大主教。

教籍
今日，估計3390萬人口中最少有9.8萬聖公宗信徒。

架構
東南亞教省教會體制同其他聖公宗教會一樣實行主教制。教會保持著一個組成教區嘅地理牧區系統。教省分為四個教區。此外，古晉教區、西馬教區同星加坡教區又延伸細分為會吏長區同宣教區（中文：總鐸區）。

崇拜同禮儀
東南亞教省教會擁護三品聖職：會吏、牧師，同主教。使用當地唔同嘅公禱書。

教義及教規
睇埋：聖公宗同聖公宗教義
The Amoy Hymnal published by St. Stephen's Parish, Manila, Philippines
東南亞教省教會中心教導係耶穌基督嘅生活、死亡同復活。教會嘅基本教導或教會要道問答包括：
耶穌基督係完全人同完全神。佢死亡並喺死亡復活。
耶穌繼續提供對於嗰啲相信永生方向。
新舊約聖經由人喺「聖靈充滿之下」而寫成。次經係基督徒崇拜使用嘅額外經典，但無教義嘅形成。
兩大同需要聖禮係入門聖事同聖餐聖事。
其他聖禮儀式係堅振聖禮、聖秩聖禮、婚姻聖禮、修和聖禮同傅油聖禮。
相信天國、地獄同耶穌榮耀中再現。
聖公會三個職權來源係聖典（聖經）、傳統、同理性；這三個來源以動態嘅方式權衡。平衡聖經、傳統同理性追溯到一位16世紀護教士理查·胡克嘅工作。喺佢嘅模型裏面，聖經嘅教義同聖經清楚咁列明接受正確嘅事物達成首要嘅方法。含糊不清嘅問題取決於傳統，呢係檢查嘅原因。

跨宗派關係
東南亞教省教會各教區透過各自嘅國家基督教會協進會參與普世教會協會：
馬來西亞基督教協進會（英文：Council  of Churches of Malaysia）
古晉教區（英文：Diocese of Kuching）
沙巴教區（英文：Diocese of Sabah）
西馬教區（英文：Diocese of West Malaysia）
星加坡基督教全國教會理事會（英文：National Council of Churches of Singapore）
星加坡教區（英文：Diocese of Singapore）
但係，唔似得其他聖公會，東南亞教省教會唔可以自己成為合一嘅普世教會協會會員。

聖公宗再結盟
2000年至2011年，東南亞教省教會，連埋盧旺達聖公會一齊響美國同加拿大維繫著一個傳教組織，即聖公宗美洲傳道會（英文：Anglican Mission in the Americas）。東南亞教省教會作為全球南方同全球聖公宗前途會議成員，一直積極參與聖公宗再結盟。
教省響2018年6月17至22號喺耶路撒冷舉行嘅第三次前途會議上嚟自馬來西亞、星加坡、同柬埔寨成員代表出席。
張良

張良（—前186年），字子房，畀漢高祖劉邦封做漢留侯，謚號文成。潁川城父（即係今日嘅河南省許昌市）人。張良因為喺博浪沙（今日嘅河南原陽縣）暗殺秦始皇失敗，為咗避難而改名。
張良係漢朝開國功臣同埋劉邦嘅謀臣，同蕭何、韓信並稱「漢初三傑」，世人尊稱佢做「謀聖」。司馬遷寫《史記》，記劉邦評張良「運籌帷幄，決勝千里｣。
張舒

張舒，香港親中派政治人，香港再出發大聯盟發起人之一。
張芸京

張芸京（1983年9月6號—）係臺灣女歌手，出過兩隻專輯：《破天荒》同埋《相反的我》。

簡介
張芸京喺2007年參加由臺灣台視主辦嘅歌唱選秀節目《超級偶像》第一季，並獲得冠軍，之後喺2009年由金牌大風發行第一張個人專輯《破天荒》，正式成為發片歌手。2010年12月4號喺香港STAR HALL首度舉辦個人售票音樂會－「張芸京正不正初回音樂會」。2012年9月22號發行第三張個人專輯《小女孩》，喺同年12月23號舉辦張芸京我陪你亞洲巡迴演唱會台北站。2012年12月唔再同金牌大風唱片公司續約，自組個人音樂工作室。2016年9月6號，張芸京喺台北發布第4張個人專輯《失敗的高歌》。2019年6月順利取得台北市街頭藝文活動許可證。2020年4月開始同教友艾成、王瞳、潘奕如喺YouTube拍片。
張苞

張苞（粵拼：zoeng1 baau1）係三國時代將領張飛大囝，早死。可能早死過張飛，因為佢阿爸嘅爵位係傳咗畀細佬張紹。

虛構
喺三國演義寫佢參與過伐吳之戰（夷陵之戰）同埋諸葛亮北伐，但事實上佢冇打過呢啲仗。
張艾嘉

張艾嘉（1953年7月21號—）係臺灣女演員、導演、編劇、製片同歌手。

簡歷
張艾嘉喺臺灣嘉義市出世，多次攞過金馬獎或者金鐘獎。
佢17歲踏足廣播行業，之後再走入電影界。1972年，張艾嘉寫咗佢頭一部劇本；1976年主演《碧雲天》，攞到臺灣第13屆金馬獎最佳女配角；1981年執導頭一部作品《舊夢不須記》，同年憑主演《我的爺爺》攞金馬獎最佳女主角；2009年開始涉足舞台劇，佢編劇嘅作品有《華麗上班族之生活與生存》同《遠大前程》等等。
2010年，張艾嘉獲邀做香港國際電影節副主席，2011年開始做臺北電影節主席。
張芯

張芯（粵拼：zoeng1 sam1；簡化字：张芯；英文：Zhang Xin；1980年8月10號—），中國大陸流行音樂女歌手，2007年《星光大道》年度總亞軍。

演藝經歷
1997年，參加「飛圖杯」全國青年歌手大賽，攞到北京賽區一等獎、全國總決賽一等獎。1998年初，參加文化部春晚。5月，以特邀嘉賓身份亮相郭峰北京演唱會。1999年，參加亞洲音樂節，攞到中國賽區新人歌手大賽銀獎同亞洲賽區新人歌手大賽總決賽銀獎。
2000年5月，受時任中國駐美大使李肇星同佢老婆嘅邀請，參加由中國駐美大使館搞嘅「愛心音樂舞蹈晚會」。7月，攞到CCTV青年歌手電視大獎賽優秀獎。2001年12月，應美國華裔商會謝曉紅、劉國生夫婦嘅邀請，參加中國駐紐約領事館同世界聯合國代表團主辦嘅新年聯歡晚會。2003年，參加文化部春晚。2007年，參加中國中央電視台選秀節目《星光大道》，並攞到3月嘅月冠軍、年度總決賽亞軍。
2009年5月1號，受邀參加喺北京鳥巢搞嘅「成龍和他的朋友們」大型演唱會，同李娜、張靚穎等歌手合唱《I LOVE THIS CITY》。2010年冬季，出個人單曲《小手冰涼》。2010年，佢出咗《花蝶戀》專輯。2011年，佢出咗《我的祖國》專輯。
2019年1月，加盟湖南衛視《歌手2019》、為首發歌手，喺第一輪踢館賽遭到淘汰，之後喺突圍賽演唱《回家》喺第二輪電子投票排包尾直接遭到淘汰。同年5月，參加中歌會。2020年4月17號，發行《可汗山》專輯。

《歌手2019》
2019年1月，加盟湖南衛視《歌手2019》、為首發歌手，喺第一輪踢館賽遭到淘汰，之後喺突圍賽演唱《回家》喺第二輪電子投票排包尾遭到淘汰。
張芷瑜

張芷瑜（Kelly Cheung，1992年—）係香港模特兒，陳蕊蕊嘅師妹，客串過《冰封俠》、《男人唔可以窮》同《我愛香港2013》等電影。

簡歷
張芷瑜讀過仁濟醫院羅陳楚思中學同埋香港私立學校林肯商學院市場學，同時兼任模特兒工作，主要係做賽車模特兒（車模）同司儀，2014年做過TVB《低俗講波團》嘅「世盃女」，2015年參與過澳門格蘭披治大賽車。
張舉舉

張舉舉，中國演員，喺2018年因為參演電視劇《如懿傳》而得到唔少關注。
森特納里奧鎮

森特納里奧鎮（Villa Centenario）係阿根廷東北部一個鎮，由布宜諾斯艾利斯省負責管轄，面積 5.69 平方公里，海拔高度 20 米，2001年人口 49,737，人口密度每平方公里 8,741人。
森田慎吾

森田慎吾（2001年7月9號—）係日本足球員，打後衞位置，效力FC東京。
森理世

森理世（森 理世, Mori Riyo?）（1986年12月24號—）係日本一位職業模特兒兼芭蕾舞蹈家，曾經2007年環球小姐競選冠軍。靜岡縣靜岡市（即而家同市嘅葵區）人。
森理世個亞媽森育子響靜岡市開咗間舞蹈學校，渠自幼受母親影響，年僅4歲就認得日日練舞啦，立志成為一位舞蹈家。渠喺靜岡葵區嘅常葉學園大學教育部附屬橘小學肆業之後，入讀咗常葉學園中學，畢業後又入咗常葉學園高校但係未讀完。響2003年渠就自費去咗加拿大安大略省一間中學攻讀好咗英文，又響課餘時間報讀咗一間芭蕾舞學校嘅芭蕾舞教師課程。。
2005年返日本之後，渠先響2007年3月挪到日本環姐冠軍，同年5月28日去墨西哥坎昆角逐世界環球小姐總決賽，決賽響墨西哥城舉行，渠以大熱門姿態進入，終於取得冠軍，特別喺裝束比賽所有評委都畀咗渠全場最高分。最後由上屆個冠軍波多黎各環姐為渠戴上閃閃發靚嘅鑲鑽珍珠后冠。
森理世係自1956年兒島明子以後，第2位獲得環球小姐桂冠嘅日本女性，亦係歷史上第9位獲此殊榮嘅亞洲佳麗。2006年日本環姐知花酷喇喇（知花くらら）小姐只攞到亞軍同世界環姐失之交臂，所以時隔一年森小姐奪得桂冠可謂「更上咗一層樓」。

環姐獎品
嗰頂鑲鑽石同埋珍珠嘅桂冠市值係25萬美金，渠係由日本Mikimoto飾品公司（ミキモト）製造嘅。當年環姐可以戴渠一年，卸任後由大會收返，畀一頂複製冠渠（市值大約2万美金）作為紀念品。此外，當年環姐可以免費響紐約市一間雅柏文（apartment）度住一年，所有皮費由大會出晒。
勝出者重會得到價值三萬美金左右嘅高級時裝，紐約一間電影學校兩年內有效嘅十萬美金獎學金，一年護發、護膚品贊助，NINA皮靴贊助，デニム一式，同埋啲水晶飾品。

一則趣聞
比賽後森理世回憶自己童年時話，渠阿嫲不時同人講個孫女好靚，希望渠響20歲之前就挪到「日本小姐」冠軍，畀咗渠好多自信，卒之能夠如願。